A Bizottság 1970/2002/EK rendelete

(2002. november 4.)

a roll-on/roll-off személyhajók (ro-ro komphajók) biztonságos üzemeltetéséről szóló 3051/95/EK tanácsi rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 179/98/EK bizottsági rendelettel [1] módosított, a roll-on/roll-off személyhajók (ro-ro komphajók) biztonságos üzemeltetéséről szóló, 1995. december 8-i 3051/95/EK tanácsi rendeletre [2] és különösen annak 9. cikkére,

mivel:

(1) A 3051/95/EK rendelet előírja, hogy a társaságoknak és a tagállamoknak meg kell felelniük a Nemzetközi Tengerészeti Szervezet (IMO) által az 1993. november 4-i A.741 (18) közgyűlési állásfoglalással elfogadott, a biztonságos üzemeltetésre vonatkozó nemzetközi szabályzatnak, a Közösség tagállamainak kikötőiből induló vagy oda érkező ro-ro komphajók tekintetében.

(2) Az ISM-szabályzat egységes végrehajtása érdekében a 3051/95/EK rendelet a hatóságok számára rendelkezéseket tartalmaz, a biztonságos üzemeltetésre vonatkozó nemzetközi szabályzat (ISM) közigazgatási végrehajtásához kapcsolódó iránymutatások alapján, amelyeket a Nemzetközi Tengerészeti Szervezet (IMO) 1995. november 23-án az A.788 (19) közgyűlési állásfoglalással fogadott el.

(3) Ezeket az IMO-állásfoglalásokat a Nemzetközi Tengerészeti Szervezet (IMO) módosította a 2000. december 5-én elfogadott MSC.104 (73) állásfoglalással, illetve a 2001. november 29-én elfogadott A.913 (22) állásfoglalással.

(4) Szükséges a nemzetközi szintű fejlesztések figyelembevétele a bizonyítványok kiadására és a felülvizsgálatra vonatkozó részletes szabályok bevezetésével.

(5) Az e rendeletben előírt intézkedések összhangban vannak a legutóbb a 98/74/EK bizottsági irányelvvel [3] módosított 93/75/EGK tanácsi irányelv [4] 12. cikkében előírt bizottság véleményével,

ELFOGADTA EZT A RENDELETET:

1. cikk

A 3051/95/EK rendelet a következőképpen módosul:

1. A 2. cikk e) pontja helyébe a következő szöveg lép:

"e) "ISM-szabályzat": a hajók biztonságos üzemeltetéséről és a szennyezés megelőzéséről szóló nemzetközi igazgatási szabályzat, amelyet a Nemzetközi Tengerészeti Szervezet (IMO) a 2000. december 5-i MSC.104 (73) IMO-állásfoglalással módosított 1993. november 4-i A.741 (18) közgyűlési állásfoglalással fogadott el, és e rendelet mellékletében szerepel."

2. A 2. cikk h) pontja helyébe a következő szöveg lép:

"h) "biztonságos üzemeltetési bizonyítvány": az ISM-szabályzat 13.7. pontjának megfelelően ro-ro komphajók részére kiadott bizonyítvány."

3. A 4. cikk (1) bekezdése helyébe a következő szöveg lép:

"(1) Minden társaságnak ahhoz, hogy hajóik a Közösség egy tagállamának valamely kikötőjéből induló vagy oda érkező, menetrendszerű szolgáltatást végezhessenek, úgy kell megfelelnie az ISM-szabályzat 1.2.-13.1. és 13.6. pontja rendelkezéseinek, mintha azok kötelező érvényűek lennének."

4. Az 5. cikk (1) bekezdése helyébe a következő szöveg lép:

"(1) A társaságokat és a ro-ro komphajókat tekintve a tagállamok kötelesek az ISM-szabályzat 13.2, 13.3, 13.4, 13.5, 13.7.-13.11., valamint a 14. és 16. pontjának rendelkezéseit úgy betartani, mintha azok kötelező érvényűek lennének."

5. A melléklet helyébe e rendelet melléklete lép.

2. cikk

Ez a rendelet Az Európai Közösségek Hivatalos Lapjában való kihirdetését követő 20. napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. november 4-én.

a Bizottság részéről

Loyola De Palacio

alelnök

[1] HL L 320., 1995.12.30., 14. o.

[2] HL L 19., 1998.1.24., 35. o.

[3] HL L 247., 1993.10.5., 19.o.

[4] HL L 276., 1998.10.13., 7.o.

--------------------------------------------------

MELLÉKLET

"

MELLÉKLET

TARTALOMJEGYZÉK

A. RÉSZ - VÉGREHAJTÁS

1. Általános …

1.1. Fogalommeghatározások …

1.2. Célkitűzések …

1.3. Alkalmazás …

1.4. A biztonságos üzemeltetési rendszer (SMS) működési szabályai …

2. Biztonsági és környezetvédelmi politika …

3. A társaság felelőssége és hatásköre …

4. Kijelölt személy(ek) …

5. A hajóparancsnok felelőssége és hatásköre …

6. Források és személyzet …

7. Hajófedélzeti tevékenységek terveinek kidolgozása …

8. Felkészülés vészhelyzetekre …

9. A szabálytalanságokról, balesetekről és kockázatos események bekövetkezéséről szóló jelentések és elemzések …

10. A hajó és a felszerelése karbantartása …

11. Dokumentálás …

12. A társaság által végzett ellenőrzés, felülvizsgálat és értékelés …

B. RÉSZ - BIZONYÍTVÁNY KIADÁSA, FELÜLVIZSGÁLAT

13. Bizonyítvány kiadása és időszakos felülvizsgálat …

14. Ideiglenes bizonyítvány …

15. Felülvizsgálat …

16. Bizonyítványminták …

A. RÉSZ -ÁLTALÁNOS RENDELKEZÉSEK

B. RÉSZ - BIZONYÍTVÁNYOK ÉS NORMÁK

1.Ideiglenes megfelelési bizonyítvány és ideiglenes biztonságos üzemeltetési bizonyítvány elfogadása és elismerése …

2. Tanúsítási eljárás …

3. Üzemeltetési normák …

4. Alkalmassági normák. …

5. A megfelelési bizonyítvány és a biztonságos üzemeltetési bizonyítvány mintái …

I. CÍM

A hajók biztonságos üzemeltetésére és a szennyezés megelőzésére vonatkozó nemzetközi igazgatási szabályzat [a biztonságos üzemeltetésre vonatkozó nemzetközi szabályzat (ISM)]

A. RÉSZ - VÉGREHAJTÁS

1. Általános

1.1. Fogalommeghatározások

E szabályzat A. és B. része alkalmazásában:

1.1.1. "Biztonságos üzemeltetésre vonatkozó nemzetközi szabályzat (ISM)": a hajók biztonságos üzemeltetésére és a szennyezés megelőzésére vonatkozó, a közgyűlés által elfogadott nemzetközi igazgatási szabályzat, amelyet a Nemzetközi Tengerészeti Szervezet módosíthat.

1.1.2. "Társaság": a hajó tulajdonosa vagy egyéb olyan szervezet, illetve személy - mint például az igazgató vagy a hajót személyzet nélkül bérlő személy -, aki átvállalta a hajó tulajdonosától a hajó üzemeltetésének a felelősséget, és aki a felelősség átvállalásával a szabályzat által előírt kötelességeket és felelősséget is vállalta.

1.1.3. "Közigazgatás": annak az államnak a kormányzata, amelynek lobogója alatt a hajó hajózni jogosult.

1.1.4. "Biztonságos üzemeltetési rendszer": olyan strukturált és dokumentált rendszer, amely lehetővé teszi a társaság személyzetének, hogy a társaság biztonsági és környezetvédelmi politikáját hatékonyan végrehajtsa.

1.1.5. "Megfelelési bizonyítvány": az e szabályzat előírásainak megfelelő társaság számára kiállított okmány.

1.1.6. "Biztonságos üzemeltetési bizonyítvány": az olyan hajó részére kiállított okmány, amely kifejezésre juttatja, hogy a társaság és annak hajózó rendszere a jóváhagyott biztonságos üzemeltetési rendszernek megfelelően működik.

1.1.7. "Objektív bizonyíték": minőségi vagy mennyiségi információk, feljegyzések vagy ténymegállapítások, amelyek a biztonságra vagy a biztonságos üzemeltetési rendszer egy elemének meglétére vagy végrehajtására vonatkoznak, és megfigyelésen, mérésen vagy vizsgálaton alapulnak, továbbá igazolhatóak.

1.1.8. "Megfigyelés": olyan ténymegállapítás, amelyet a biztonságos üzemeltetési rendszer ellenőrzése során tesznek, és amelyet objektív bizonyítékkal támasztanak alá.

1.1.9. "Szabálytalanság": olyan megfigyelt helyzet, ahol objektív bizonyíték bizonyítja, hogy egy előírást nem tartottak be.

1.1.10. "Súlyos szabálytalanság": olyan azonosítható szabálytalanság, amely a személyzet vagy a hajó biztonságára vonatkozóan komoly fenyegetést jelent, vagy komoly veszélyt jelent a környezetre, és amely haladéktalan korrekciós intézkedéseket kíván meg; ez a kifejezést azt is jelenti, hogy az ISM-szabályzat előírásait nem alkalmazzák hatékonyan és módszeresen.

1.1.11. "Évforduló időpont": a vonatkozó okmány vagy bizonyítvány lejárati dátumával megegyező hónap és nap.

1.1.12. "Egyezmény": az 1974-ben módosított, "Életbiztonság a tengeren" tárgyú nemzetközi egyezmény.

1.2. Célkitűzések

1.2.1. A szabályzat célja a biztonság biztosítása a tengeren, a személyi sérülések vagy halálesetek megelőzése, a környezeti károk megakadályozása, különös tekintettel a tengeri környezetre, valamint a vagyontárgyakra.

1.2.2. A biztonságos üzemeltetés terén a társaság célkitűzéseinek különösen a következőknek kell lenniük:

1.2.2.1. a hajó üzemeltetése biztonságos gyakorlatának kidolgozása és a biztonságos munkakörnyezet megteremtése;

1.2.2.2. minden ismert kockázat ellen biztonsági intézkedések kidolgozása; és

1.2.2.3. mind a parti, mind a hajószemélyzet biztonságos üzemeltetési képességeinek folyamatos fejlesztése, beleértve mind a biztonsággal, mind a tengeri környezet védelmével kapcsolatos vészhelyzetekre történő felkészülést is.

1.2.3. A biztonságos üzemeltetési rendszernek biztosítania kell:

1.2.3.1. a kötelező szabályok és szabályzatok betartását, és

1.2.3.2. az IMO, a közigazgatás, a hajóosztályozó társaságok és a tengerészeti ágazati szervezetek által ajánlott alkalmazandó szabályzatok, iránymutatások és előírások figyelembevételét.

1.3. Alkalmazás

E szabályzat előírásai minden hajóra alkalmazhatók.

1.4. A biztonságos üzemeltetési rendszer (SMS) működési szabályai

Minden társaságnak ki kell dolgoznia, alkalmaznia és fenntartania egy biztonságos üzemeltetési rendszert (SMS), amelynek tartalmaznia kell a következő működési követelményeket:

1.4.1. biztonsági és környezetvédelmi politika;

1.4.2. a hajók biztonságos üzemeltetése és a környezetvédelem biztosítására szolgáló utasítások és eljárások, a vonatkozó nemzetközi szabályozásnak, valamint a lobogó szerinti állam jogszabályainak megfelelően;

1.4.3. a hajózó személyzeten belüli, valamint a hajózó és a szárazföldi személyzet közötti kommunikációt lehetővé tevő hierarchia és kommunikációs eszközök;

1.4.4. a balesetek, valamint e szabályzat rendelkezései be nem tartásának jelentési eljárásai;

1.4.5. vészhelyzet kezelésére felkészítő és annak bekövetkezésekor követendő eljárások; és

1.4.6. belső ellenőrzési és igazgatási ellenőrzési eljárások.

2. Biztonsági és környezetvédelmi politika

2.1. A társaságnak biztonsági és környezetvédelmi politikát kell kialakítania, amely leírja, hogy az 1.2. pontban szereplő célkitűzéseket hogyan kell elérni.

2.2. A társaságnak biztosítania kell, hogy ezt a politikát a szervezet valamennyi szintjén, a hajókon és a szárazföldön egyaránt alkalmazzák.

3. A társaság felelőssége és hatásköre

3.1. Ha a hajó üzemeltetéséért felelősséget vállaló különbözik a hajó tulajdonosától, a hajó tulajdonosának jelentenie kell a közigazgatás számára e felelősségvállaló nevét és részletes adatait.

3.2. A társaságnak meg kell határoznia, és írásban rögzítenie kell a biztonsággal és a környezetvédelemmel kapcsolatos és azokat befolyásoló munkák irányítását, megvalósítását és ellenőrzését végző valamennyi személy felelősségét, hatáskörét és a közöttük lévő viszonyt.

3.3. A társaság felelős azért, hogy megfelelő forrásokat és szárazföldi támogatást biztosítson a kijelölt személy vagy személyek számára a feladataik elvégzéséhez.

4. Kijelölt személy(ek)

Az egyes hajók biztonságos üzemeltetése, valamint a társaság és a hajószemélyzet közötti kapcsolat biztosítása érdekében minden társaságnak ki kell jelölnie egy, vagy szükség szerint több személyt a szárazföldön, aki közvetlen kapcsolatot tart a legfelsőbb vezetéssel. A kijelölt személy vagy személyek felelősségének és hatáskörének ki kell terjednie minden egyes hajó üzemeltetésének a biztonság és a környezetszennyezés megelőzése szempontjából történő ellenőrzésére, valamint annak biztosítására, hogy szükség szerint megfelelő források és szárazföldi támogatás álljon rendelkezésére.

5. A hajóparancsnok felelőssége és hatásköre

5.1. A társaságnak pontosan meg kell határoznia és írásban rögzítenie kell a hajóparancsnok felelősségét a következőkre vonatkozóan:

5.1.1. a társaság biztonsági és környezetvédelmi politikájának végrehajtása;

5.1.2. a hajószemélyzet ösztönzése e politika alkalmazására;

5.1.3. a megfelelő parancsok és utasítások egyértelmű és egyszerű módon történő közlése;

5.1.4. a meghatározott előírások teljesítésének ellenőrzése; valamint

5.1.5. az SMS felülvizsgálata és hiányosságainak jelentése a szárazföldi vezetőség részére.

5.2. A társaságnak biztosítania kell, hogy a hajón hatályos SMS kifejezetten a parancsnok hatáskörére helyezze a hangsúlyt. A társaságnak az SMS-ben meg kell határoznia, hogy a parancsnok rendelkezik a legfőbb hatáskörrel, és hogy ő felelős a biztonságra és a környezetszennyezés megelőzésére vonatkozó döntések meghozataláért, valamint szükség esetén kérheti a társaság segítségét.

6. Források és személyzet

6.1. A társaságnak biztosítania kell, hogy a hajóparancsnok:

6.1.1. rendelkezzen a parancsnoki teendők ellátásához szükséges megfelelő képesítéssel;

6.1.2. tökéletesen ismerje a társaság SMS-ét; valamint

6.1.3. megkapjon minden, a feladatai biztonságos ellátásához szükséges támogatást.

6.2. A társaságnak biztosítania kell, hogy minden egyes hajónak képzett, képesítéssel és a szükséges egészségügyi alkalmassággal rendelkező tengerészekből álló személyzete legyen a vonatkozó nemzeti és nemzetközi előírásoknak megfelelően.

6.3. A társaságnak ki kell dolgoznia azokat az eljárásokat, amelyekkel biztosítja, hogy az új személyzet, illetve a biztonsághoz és a környezetvédelemhez kapcsolódó munkakörbe áthelyezett személyzet részesüljön a feladatai ellátásához szükséges megfelelő képzésben.

Meg kell határozni, írásba kell foglalni és át kell adni a kihajózás előtt adandó lényeges utasításokat.

6.4. A társaságnak biztosítania kell, hogy a társaság biztonságos üzemeltetési rendszerében dolgozó valamennyi személy pontosan értse a vonatkozó szabályokat, szabályzatokat és iránymutatásokat.

6.5. A társaságnak létre kell hoznia és folyamatosan alkalmaznia kell azokat az eljárásokat, amelyek meghatározzák az SMS megvalósításához szükséges képzést, valamint biztosítania kell, hogy a személyzet minden érintett tagja részesüljön az ilyen képzésben.

6.6. A társaságnak létre kell hoznia azokat az eljárásokat, amelyek alapján a hajó személyzete az SMS-re vonatkozó megfelelő információkat az általa értett egy vagy több munkanyelven kapja meg.

6.7. A társaságnak biztosítania kell, hogy a hajószemélyzet tagjai hatékonyan tudjanak kommunikálni az SMS-sel kapcsolatos feladataik végrehajtása során.

7. A hajófedélzeti tevékenységek terveinek kidolgozása

A társaságnak ki kell dolgoznia a hajó biztonságával és a környezetszennyezés megelőzésével kapcsolatos kiemelt fontosságú hajófedélzeti tevékenységek tervei és utasításai - beleértve az ellenőrzési listákat is, ha szükséges - elkészítéséhez szükséges eljárásokat. A különböző elvégzendő feladatokat a képzett személyzet számára kell meg határozni és kiosztani.

8. Felkészülés vészhelyzetekre

8.1. A társaságnak ki kell dolgoznia a hajón előforduló lehetséges veszélyhelyzetek azonosítására és leírására szolgáló eljárásokat.

8.2. A társaságnak ki kell dolgoznia a veszélyhelyzetben szükséges intézkedések meghozatalára felkészítő gyakorlatok programjait.

8.3. Az SMS-nek elő kell írnia azokat az intézkedéseket, amelyek biztosítják, hogy a társaság szervezete bármikor képes legyen kezelni a hajóikat fenyegető veszélyeket, baleseteket és vészhelyzeteket.

9. A szabálytalanságokról, balesetekről és kockázatos események bekövetkezéséről szóló jelentések és elemzések

9.1. Az SMS-nek tartalmaznia kell olyan eljárásokat, amelyek biztosítják, hogy a szabálytalanságokat, a baleseteket és veszélyes eseményeket jelentik a társaságnak, azokat kivizsgálják és elemzik azzal a céllal, hogy erősítsék a biztonságot és a környezetszennyezés megelőzését.

9.2. A társaságnak ki kell dolgoznia a korrekciós intézkedések végrehajtására vonatkozó eljárásokat.

10. A hajó és a felszerelése karbantartása

10.1. A társaságnak létre kell hoznia olyan eljárásokat, amelyek biztosítják, hogy a hajót a vonatkozó jogszabályok rendelkezéseinek, valamint a társaság által megállapított kiegészítő előírásoknak megfelelően karbantartsák.

10.2. Az ezen előírásoknak való megfelelés érdekében a társaságnak biztosítania kell, hogy:

10.2.1. megfelelő időközönként szemléket tartsanak;

10.2.2. minden szabálytalanságot jelentsenek, s ha ismertek, a lehetséges okaival együtt;

10.2.3. megtegyék a megfelelő korrekciós intézkedést; és

10.2.4. e tevékenységről nyilvántartást vezessenek.

10.3. A társaságnak az SMS-ben ki kell dolgoznia megfelelő eljárásokat olyan berendezések és műszaki rendszerek azonosítására, amelyek hirtelen bekövetkező üzemzavara veszélyes helyzetet idézhet elő. Az SMS-nek egyedi intézkedéseket kell előírnia az ilyen berendezések vagy rendszerek működési megbízhatóságának javítása érdekében. Ezeknek az intézkedéseknek magukban kell foglalniuk a készenléti előírások, illetve a nem folyamatosan használt felszerelések és műszaki rendszerek rendszeres időközönkénti ellenőrzését.

10.4. A 10.2. pontban említett szemléket, valamint a 10.3. pontban említett intézkedéseket be kell építeni a hajó aktuális karbantartási programjába.

11. Dokumentálás

11.1. A társaságnak ki kell dolgoznia és folyamatosan alkalmaznia kell az SMS-sel kapcsolatos összes dokumentum és adat ellenőrzéséhez szükséges eljárásokat.

11.2. A társaságnak biztosítania kell a következőket:

11.2.1. az érvényes dokumentumoknak a megfelelő helyeken elérhetőnek kell lenniük;

11.2.2. a dokumentumokon végzett módosításokat az illetékes személyek vizsgálják felül és hagyják jóvá; és

11.2.3. az elavulttá vált dokumentumokat haladéktalanul el kell távolítani.

11.3. Az SMS leírásához és megvalósításához használt dokumentumokból "biztonságos üzemeltetési kézikönyv"-et lehet összeállítani. E dokumentumokat olyan formában kell őrizni, ahogy azt a társaság a legmegfelelőbbnek tartja. Minden egyes hajón meg kell lennie az arra vonatkozó teljes dokumentációnak.

12. A társaság által végzett ellenőrzés, felülvizsgálat és értékelés

12.1. A társaságnak belső vizsgálatokat kell végeznie annak ellenőrzése céljából, hogy az üzemeltetés biztonságához és a környezetszennyezés megelőzéséhez kapcsolódó tevékenységek megfelelnek-e az SMS-nek.

12.2. A társaságnak rendszeres időközönként értékelnie kell az SMS hatékonyságát, és a rendszert szükség esetén felül kell vizsgálnia a társaság által meghatározott eljárásoknak megfelelően.

12.3. Az ellenőrzések lefolytatásának és az esetleges korrekciós intézkedések megtételének a megállapított eljárásoknak megfelelően kell történniük.

12.4. Az ellenőrzéseket végző személyeknek függetlennek kell lenniük az ellenőrzött területek személyzetétől, kivéve ha ez a társaság mérete és jellege miatt nem lehetséges.

12.5. Az ellenőrzések és felülvizsgálatok eredményeit az adott területen felelős személyzet egészének a tudomására kell hozni.

12.6. Az érintett területért felelős vezetőknek hiányosságok feltárása esetén haladéktalanul meg kell hozniuk a korrekciós intézkedéseket.

B. RÉSZ - BIZONYÍTVÁNY KIADÁSA ÉS FELÜLVIZSGÁLAT

13. Bizonyítvány kiadása és időszakos felülvizsgálat

13.1. A hajót olyan társaságnak kell üzemeltetnie, amely kapott megfelelési bizonyítványt vagy ideiglenes megfelelési bizonyítványt a hajóra vonatkozóan a 14.1. pontnak megfelelően.

13.2. A megfelelési bizonyítványt a közigazgatásnak, a közigazgatás által elismert szervezetnek vagy a közigazgatás kérésére egy, az egyezményt aláíró másik állam kormányának kell kiállítania minden olyan társaság részére, amely megfelel e szabályzat előírásainak a közigazgatás által meghatározott időtartamon keresztül, amely nem haladhatja meg az öt évet. Az ilyen bizonyítványt el kell fogadni annak bizonyítékaként, hogy a társaság meg tud felelni e szabályzat előírásainak.

13.3. A megfelelési bizonyítvány csak az abban kifejezetten megjelölt hajótípusokra érvényes. Ezt a jelölést az olyan hajótípusokra kell alapozni, amelyekre az első igazolást kiállították. Egyéb hajótípusokkal csak akkor lehet kiegészíteni, miután igazolták, hogy a társaság meg tud felelni e szabályzat ilyen hajótípusokra vonatkozó követelményeinek is. Ezzel összefüggésben, ezek a hajótípusok az egyezmény IX./1. szabályában említettek.

13.4. A megfelelési bizonyítvány érvényességét a közigazgatásnak, a közigazgatás által elismert szervezetnek vagy a közigazgatás kérésére egy, az egyezményt aláíró másik állam kormányának évenként kell igazolnia, a kiállítás évfordulóját megelőző vagy követő három hónapos időtartamon belül.

13.5. A megfelelési bizonyítványt a közigazgatásnak vagy kérésére annak, az egyezményt aláíró másik állam kormányának kell visszavonnia, amelyik a bizonyítványt kiállította, ha a 13.4. pontban előírt éves igazolást nem kérték, vagy ha e szabályzat súlyos megszegése bizonyítható.

13.5.1. Ha a megfelelési bizonyítványt visszavonják, minden kapcsolódó biztonságos üzemeltetési bizonyítványt és/vagy ideiglenes biztonságos üzemeltetési bizonyítványt is vissza kell vonni.

13.6. A megfelelési bizonyítvány egy másolatát a hajón kell tartani annak érdekében, hogy a hajó parancsnoka - amennyiben szükséges - be tudja mutatni a közigazgatásnak vagy a közigazgatás által elismert szervezetnek igazolás céljából, vagy pedig az egyezmény IX./6.2. szabályában említett ellenőrzés céljára. E másolatnak nem kell hiteles másolatnak lennie.

13.7. Egy hajó biztonságos üzemeltetési bizonyítványát a közigazgatás, a közigazgatás által elismert szervezet vagy a közigazgatás kérésére egy, az egyezményt aláíró másik állam kormánya állítja ki egy öt évet meg nem haladó időtartamra. A biztonságos üzemeltetési bizonyítványt az után kell kiállítani, hogy igazolták, a társaság és a hajó üzemeltetése megfelel a jóváhagyott biztonságos üzemeltetési rendszernek. Ezt a bizonyítványt el kell fogadni annak bizonyítására, hogy a hajó megfelel e szabályzat előírásainak.

13.8. A biztonságos üzemeltetési bizonyítvány érvényességét a közigazgatásnak, a közigazgatás által elismert szervezet vagy a közigazgatás kérésére egy, az egyezményt aláíró másik állam kormányának legalább időközönként felül kell vizsgálnia. Ha a biztonságos üzemeltetési bizonyítvány érvényessége öt évre szól, és csak egyetlen időközi felülvizsgálatot terveznek, akkor azt a biztonságos üzemeltetési bizonyítvány kiállításának második és harmadik évfordulója között kell elvégezni.

13.9. A 13.5.1. pont előírásain felül, a biztonságos üzemeltetési bizonyítványt a közigazgatásnak, a közigazgatás kérésére a más állam bizonyítványt kiállító kormányának kell visszavonnia, ha a 13.8. pontban előírt időközi felülvizsgálatot nem kérelmezik, vagy ha e szabályzat súlyos megszegése bizonyítható.

13.10. A 13.2. és 13.7. pont előírásaitól eltérően, amennyiben a megújító felülvizsgálatot három hónapon belül a meglévő megfelelési bizonyítvány vagy biztonságos üzemeltetési bizonyítvány lejárati időpontja előtt elvégzik, az új megfelelési bizonyítvány vagy biztonságos üzemeltetési bizonyítvány a megújító felülvizsgálat befejezésétől számítva érvényes, a meglévő megfelelési bizonyítvány vagy biztonságos üzemeltetési bizonyítvány lejárati időpontjától számított öt évet meg nem haladó időtartamig.

13.11. Ha a megújító felülvizsgálatot a meglévő megfelelési bizonyítvány vagy biztonságos üzemeltetési bizonyítvány lejárati időpontja előtt több mint három hónappal fejezik be, az új megfelelési bizonyítvány vagy a biztonságos üzemeltetési bizonyítvány a megújító felülvizsgálat befejezésétől számított nem több mint ötéves időtartamra érvényes.

14. Ideiglenes bizonyítvány kiadása

14.1. Egy ideiglenes megfelelési bizonyítvány kiállítható e szabályzat kezdeti végrehajtásának megkönnyítésére, ha:

1. a társaságot újonnan alapították; vagy

2. egy, már létező megfelelési bizonyítványt új hajótípusokkal kell kiegészíteni,

annak igazolása után, hogy a társaság rendelkezik egy olyan biztonságos üzemeltetési rendszerrel, amely teljesíti e szabályzat 1.2.3. pontjának célkitűzéseit, feltéve hogy a társaság igazolja egy olyan biztonságos üzemeltetési rendszer alkalmazásának tervét, amely megfelel e szabályzat összes előírásának az ideiglenes megfelelési bizonyítvány érvényességi időtartamán belül. Az ilyen ideiglenes megfelelési bizonyítványt, 12 hónapot nem meghaladó időtartamra, a közigazgatás, a közigazgatás által elismert szervezet vagy a közigazgatás kérésére egy, az egyezményt aláíró másik állam kormánya állítja ki. A megfelelési bizonyítvány egy másolatát a hajón kell tartani annak érdekében, hogy a hajó parancsnoka szükség esetén igazolás céljából be tudja mutatni a közigazgatásnak vagy a közigazgatás által elismert szervezetnek, illetve az egyezmény IX./6.2. szabályában említett ellenőrzés céljára. E másolatnak nem kell hiteles másolatnak lennie.

14.2. Ideiglenes biztonságos üzemeltetési bizonyítvány a következő esetekben állítható ki:

1. új hajók átadásakor;

2. amikor egy társaság a társaság tulajdonába újonnan került hajó üzemeltetéséért vállalja a felelősséget; vagy

3. amikor egy hajó új lobogó alatt hajózik.

Az ilyen ideiglenes biztonságos üzemeltetési bizonyítványt hat hónapot meg nem haladó időtartamra állítja ki a közigazgatás, egy, a közigazgatás által elismert szervezet vagy a közigazgatás kérésére egy, az egyezményt aláíró másik állam kormánya.

14.3. Különleges esetekben a közigazgatás vagy a közigazgatás kérésére egy, az egyezményt aláíró másik állam kormánya meghosszabbíthatja az ideiglenes biztonságos üzemeltetési bizonyítvány érvényességét a lejárat időpontjától számított, hat hónapot nem meghaladó időtartamra.

14.4. Az ideiglenes biztonságos üzemeltetési bizonyítványt a következők igazolása után állíthatják ki:

1. a megfelelési bizonyítvány vagy az ideiglenes megfelelési bizonyítvány az érintett hajóra vonatkozik;

2. a társaság által az érintett hajón létrehozott biztonsági rendszer tartalmazza e szabályzat kulcsfontosságú elemeit, és az ellenőrzés során megfelelőnek bizonyul megfelelési bizonyítvány kiadására, vagy az ideiglenes megfelelési bizonyítvány kiállításához szükséges feltételeknek felel meg;

3. a társaság három hónapon belül a hajó ellenőrzését tervezte;

4. a parancsnok és a tisztek ismerik a biztonságos üzemeltetési rendszert és a végrehajtására vonatkozó rendelkezéseket;

5. a kihajózás előtt kiadják a lényegesnek ítélt utasításokat; és

6. a biztonságos üzemeltetési rendszerre vonatkozó információkat egy munkanyelven vagy a hajó személyzete által értett nyelveken adták meg.

15. Felülvizsgálat

15.1. Az e szabályzat rendelkezéseivel előírt összes vizsgálatot a közigazgatás által elfogadható eljárásoknak megfelelően kell végrehajtani, figyelembe véve a Nemzetközi Tengerészeti Szervezet [1] által megállapított iránymutatásokat.

16. Bizonyítványminták

16.1. A megfelelési bizonyítványt, a biztonságos üzemeltetési bizonyítványt, az ideiglenes megfelelési bizonyítványt és az ideiglenes biztonságos üzemeltetési bizonyítványt az e szabályzat függelékében megadott mintáknak megfelelően kell kiállítani. Ha az alkalmazott nyelv se nem az angol, se nem a francia, a szövegnek tartalmaznia kell az e nyelvek egyikén készült fordítást.

16.2. A 13.3. pont előírásain felül, a megfelelési bizonyítványban és az ideiglenes megfelelési bizonyítványban megjelölt hajótípusokhoz a biztonsági rendszerben leírt hajók üzemeltetésére vonatkozó korlátozásokat lehet kiegészítésként fűzni.

Függelék

A megfelelési bizonyítvány, a biztonságos üzemeltetési bizonyítvány, az ideiglenes megfelelési bizonyítvány és az ideiglenes biztonságos üzemeltetési bizonyítvány mintái

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

II. CÍM

A biztonságos üzemeltetésre vonatkozó nemzetközi szabályzat (ISM) végrehajtásával kapcsolatban a közigazgatásra vonatkozó rendelkezések

A. RÉSZ - ÁLTALÁNOS RENDELKEZÉSEK

1.1. A ro-ro komphajókra vonatkozó ISM-szabályzat rendelkezései által előírt felülvizsgálati és tanúsítási eljárások végzése során a tagállamoknak meg kell felelniük az e fejezet B. részében meghatározott előírásoknak és normáknak.

1.2. Továbbá, a tagállamok figyelembe veszik a biztonságos üzemeltetésre vonatkozó nemzetközi szabályzat (ISM) bevezetésére vonatkozó felülvizsgált iránymutatásokat, amelyeket az IMO a 2001. november 29-i A.913 (22) állásfoglalással fogadott el, amennyiben azokat e fejezet B. része nem szabályozza.

B. RÉSZ - BIZONYÍTVÁNYOK ÉS NORMÁK

1. Az ideiglenes megfelelési bizonyítvány és az ideiglenes biztonságos üzemeltetési bizonyítvány elfogadása és elismerése

1.1. Az e rendelet rendelkezéseinek megfelelő és bármely más tagállam vagy annak megbízásából egy elismert szervezet által kiállított ideiglenes megfelelési bizonyítványt, illetve ideiglenes biztonságos üzemeltetési bizonyítványt minden egyes tagállam elfogadja.

1.2. A harmadik országok közigazgatása vagy azok megbízottja által kiállított ideiglenes megfelelési bizonyítványt és ideiglenes biztonságos üzemeltetési bizonyítványt egy tagállam akkor fogadja el, ha meggyőződött arról, hogy azok megfelelnek e rendelet rendelkezéseinek.

2. Tanúsítási eljárás

2.1. Egy társaság megfelelési bizonyítványának és egy ro-ro komphajó biztonságos üzemeltetési bizonyítványának a kiállításával kapcsolatos tanúsítási eljárást az alábbiakban meghatározott rendelkezések figyelembevételével kell elvégezni.

2.2. A tanúsítási eljárás általában a következő lépéseket foglalja magában:

1. első felülvizsgálat;

2. éves vagy időközi felülvizsgálat;

3. megújító felülvizsgálat; és

4. kiegészítő felülvizsgálat.

Ezeket a felülvizsgálatokat a társaságnak a közigazgatáshoz vagy a közigazgatás megbízásából eljáró, elismert szervezethez benyújtott kérelme alapján végzik el.

2.3. A felülvizsgálatok a biztonsági rendszer ellenőrzését is magukban foglalják.

2.4. Az ellenőrzés elvégzésére egy vezető szakértőt, vagy ha szükséges, egy szakértőcsoportot jelölnek ki.

2.5. A kijelölt vezető szakértő kapcsolatba lép a társasággal, és ellenőrzési tervet készít.

2.6. A vizsgálati jelentés a vezető szakértő irányításával készül, aki felelős annak pontosságáért és teljességéért.

2.7. A vizsgálati jelentésnek a következőket kell tartalmaznia: ellenőrzési terv, a szakértőcsoport tagjainak neve, időpontok és a társaság megnevezése, az összes észrevételre és szabálytalanságra vonatkozó feljegyzések, és a biztonsági rendszer hatékonyságára vonatkozó észrevételek a megjelölt célkitűzések teljesülése szempontjából.

3. Üzemeltetési normák

3.1. Az ISM-szabályzatnak történő megfelelés felülvizsgálatát végző szakértőcsoportnak vagy vezető szakértőnek a következőkre vonatkozó szaktudással kell rendelkeznie:

1. a társaság által üzemeltetett ro-ro komphajókra vonatkozó szabályok és szabályzatok tiszteletben tartása, beleértve a tengerészek alkalmassági bizonyítványának kiállítását;

2. a tengerészeti bizonyítványok jóváhagyásához, ellenőrzéséhez és kibocsátásához kapcsolódó tevékenységek;

3. az ISM-szabályzat által előírt biztonságos üzemeltetési rendszer értelmében figyelembe veendő meghatalmazás; és

4. hajók üzemeltetésére vonatkozó gyakorlati tapasztalat.

3.2. Az ISM-szabályzat rendelkezései betartásának ellenőrzése során biztosítani kell, hogy a szakértő-tanácsadó szolgálatok függetlenek legyenek a tanúsítási eljárásban résztvevőktől.

4. Alkalmassági normák

4.1. Alapvető szakértelem a felülvizsgálat elvégzéséhez

4.1.1. Az ISM-szabályzat előírásai betartásának ellenőrzésében részt vevő személyeknek meg kell felelniük a 95/21/EK [1] tanácsi irányelv VII. melléklete (2) bekezdésében meghatározott, ellenőrökre vonatkozó minimumkövetelményeknek.

4.1.2. Ezeknek a személyeknek olyan képzésben kell részt venniük, amely biztosítja, hogy rendelkezzenek az ISM-szabályzat előírásai betartása ellenőrzésének elvégzéséhez szükséges megfelelő szakértelemmel és képességekkel, különös tekintettel a következőkre:

1. az ISM-szabályzat ismerete és megértése;

2. kötelező érvényű szabályok és szabályzatok;

3. meghatalmazás, amelyet a társaságoknak figyelembe kell venniük az ISM-szabályzat értelmében;

4. értékelési technikák (vizsgálatok, meghallgatások, elemzések és jelentéskészítés);

5. a biztonságos üzemeltetés műszaki vagy üzemeltetési szempontjai;

6. a hajózás és a fedélzeti műveletek alapismerete; és

7. részvétel legalább egy tengerészeti vonatkozású üzemeltetési rendszer ellenőrzésén.

4.2. Első felülvizsgálathoz és megújító felülvizsgálathoz szükséges alkalmasság

4.2.1. Ahhoz, hogy alaposan értékelni tudja, hogy a társaság vagy a ro-ro komphajó megfelel-e az ISM-szabályzat előírásainak, a fent meghatározott alapvető szakértelmen felül a megfelelési bizonyítvány és a biztonságos üzemeltetési bizonyítvány első felülvizsgálatát és megújító felülvizsgálatát végző személyeknek a következőkre vonatkozó szakértelemmel kell rendelkezniük:

1. annak meghatározása, hogy az SMS elemei megfelelnek-e vagy sem az ISM-szabályzat előírásainak;

2. a társaság vagy a ro-ro komphajó SMS-e hatékonyságának - mely lehetővé teszi a szabályok és szabályzatok betartásának biztosítását - értékelése a rendeletben előírt nyilvántartások, illetve az osztályozó szemlefeljegyzések alapján;

3. az SMS hatékonyságának - mely lehetővé teszi olyan egyéb szabályok és szabályzatok betartásának biztosítását, amelyek nem tartoznak rendeletben előírt szemlék vagy osztályozó szemlék hatálya alá - értékelése; és

4. annak értékelése, hogy az IMO, a közigazgatás, a hajóosztályozó társaságok és tengerészeti ágazat szervezetei által ajánlott biztonságos gyakorlatokat figyelembe vették-e.

4.2.2. Ezt az alkalmasságot teljesítheti egy olyan csoport, amely rendelkezik az összes megkívánt alkalmassággal.

5. A megfelelési bizonyítvány és a biztonságos üzemeltetési bizonyítvány mintái

Amennyiben a ro-ro komphajók csak egy tagállamban üzemelnek, a tagállamok vagy az ISM-szabályzathoz csatolt mintákat, vagy a megfelelési bizonyítvány, a biztonságos üzemeltetési bizonyítvány, az ideiglenes megfelelési bizonyítvány, és az ideiglenes biztonságos üzemeltetési bizonyítvány alábbiakban meghatározott mintáit használják.

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

+++++ TIFF +++++

"

[1] Lásd a biztonságos üzemeltetésre vonatkozó nemzetközi szabályzat (ISM) közigazgatás által történő végrehajtására vonatkozó iránymutatásokat, amelyet a Nemzetközi Tengerészeti Szervezet az A. 913(22) állásfoglalással fogadott el.

[1] HL L 157., 1995.7.7., 1. o.

--------------------------------------------------